പേരിനൊരു വില്ലേജ് ഓഫീസ് ഇരിട്ടി: കരിക്കോട്ടക്കരി ആസ്ഥാനമായി പുതിയ വില്ലേജ് ഓഫീസ് സ്ഥാപിച്ചെങ്കിലും പ്രവര്ത്തനം തുടങ്ങിയില്ല. കഴിഞ്ഞ നിയമസഭാ തെരഞ്ഞെടുപ്പ് വിജ്ഞാപനത്തിന് ദിവസങ്ങള്ക്ക് മുന്പായിരുന്നു കരിക്കോട്ടക്കരി ടൗണില് രണ്ടുമുറികള് വാടകയ്ക്കെടുത്ത് വില്ലേജ് ഓഫീസിന്റെ ഉദ്ഘാടനം നടത്തിയത്. എന്നാല്, ഓഫീസ് പ്രവര്ത്തനം ആരംഭിക്കുന്നത് നീണ്ടുപോകുകയായിരുന്നു. ചുമതലയുള്ള വില്ലേജ് ഓഫീസര് ആഴ്ചയില് ഒന്നോ രണ്ടോ ദിവസം വന്ന് ഓഫീസ് തുറന്നുനോക്കി പോകുന്നതല്ലാതെ മറ്റൊന്നും നടക്കുന്നില്ല. ജീവനക്കാരുടെ തസ്തികള് തയാറാവാത്തതാണ് ഓഫീസ് പ്രവര്ത്തനത്തിന് തടസമാകുന്നത്. അതേസമയം തുറന്നു പ്രവര്ത്തിക്കാത്ത ഓഫീസില് പാര്ട് ടൈം സ്വീപ്പര് തസ്തികയില് ജിവനക്കാരനെ നിയോഗിച്ചിട്ടുണ്ട്. ഇപ്പോഴും അയ്യന്കുന്ന് വില്ലേജിനെ തന്നെയാണ് ജനങ്ങള് ആശ്രയിക്കുന്നത്. അയ്യന്കുന്ന് റവന്യൂ വില്ലേജ് വിഭജിച്ച് അയ്യന്കുന്ന്, കരിക്കോട്ടക്കരി എന്നീ രണ്ടു വില്ലേജുകളായി വിഭജിക്കാനായിരുന്നു തീരുമാനം. കര്ണാടക അതിര്ത്തിയോട് ചേര്ന്നു കിടക്കുന്ന അയ്യന്കുന്ന് പഞ്ചായത്തില് 16 വാര്ഡുകളും 123 ചതുരശ്ര കിലോമീറ്റര് വിസ്തൃതിയുമുണ്ട്. മുപ്പത്തയ്യായിരത്തോളം ജനസംഖ്യയുള്ള പഞ്ചായത്തിന്റെ ഒരറ്റത്തുനിന്ന് വില്ലേജ് ഓഫീസില് എത്തണമെങ്കില് പന്ത്രണ്ട് കിലോ മീറ്ററോളം സഞ്ചരിക്കണം. ഒട്ടേറെ ആദിവാസി കോളനികളുള്ളതും കുന്നും മലകളും നിറഞ്ഞ പ്രദേശമായതിനാല് വില്ലേജ് ഓഫീസിലേക്കുള്ള യാത്ര ജനങ്ങള്ക്ക് ഏറെ പ്രയാസമുണ്ടാക്കിയിരുന്നു. ആറളം വില്ലേജിന്റെ ഭാഗമായ മാഞ്ചോട്, വാളത്തോട് ഭാഗങ്ങളും കൂടി ഉള്പ്പെടുത്തിയാണ് കരിക്കോട്ടക്കരി വില്ലേജിന്റെ അന്തിമ രൂപരേഖ റവന്യു വകുപ്പ് അംഗീകരിച്ചത്.